# 2.1. O Estado son eu: a Monarquía Absoluta

## Glosario

## Estado

Definición:

  País cun territorio e unha organización política propia.

Exemplo:

  O mundo organízase en diferentes países.

## Estamento

Definición:

  Grupo social que comparte unha serie de características comúns.

Exemplo:

  O campesiñado formaba parte do terceiro estado na sociedade estamental.

## Monarquía absoluta

Definición:

  Sistema político no que unha raíña ou un rei concentra todos os poderes nas súas mans.

Exemplo:

  A monarquía absoluta máis poderosa foi a francesa.

# O Estado son eu: a Monarquía Absoluta

Neste apartado veremos as características da monarquía absoluta, na que a persoa monarca concentraba nas súas mans os tres poderes: lexislativo, executivo e xudicial.

## En que séculos a situamos?

- As monarquías absolutas desenvolvéronse a partir do século XVII, alcanzando o seu máximo esplendor en case toda Europa no século XVIII.
- As excepcións eran:
  - Inglaterra, onde había unha monarquía parlamentaria na que o rei compartía o poder co parlamento, dominado pola burguesía.
  - As Provincias Unidas, potencia naval e comercial, onde se estableceu unha república.

## En que se baseaba?

A relixión católica xustificaba as monarquías absolutas, afirmando que:

- O seu poder proviña de Deus.
- As persoas que reinaban eran o representantes de Deus na terra.
- Atacar a unha raíña ou rei absoluto era como atacar a Deus.
- As raíñas e os reis absolutos só rendían contas a Deus.

## Que poderes tiña?

As raíñas e reis absolutos posuían os tres poderes:

- Executivo, dirixindo o goberno do Estado e tomando todas as decisións políticas.
- Xudicial, xa que as raíñas e reis podían xulgar directamente a calquera persoa. As decisións xudiciais tomábanse no seu nome.
- Lexislativo, xa que as súas decisións eran lei. Podían elaborar, modificar ou derrogar calquera lei.

## Quen a apoiaban?

As monarquías absolutas mantiñan o poder grazas:

- Ao exército profesional, que axudaba a controlar o territorio e a que se cumprisen as leis.
- Á nobreza, á que a raíña ou o rei concedía toda clase de privilexios.
- Ao clero (Igrexa), que as xustificaba como a mellor forma de goberno posible.
- Ao funcionariado, que axudaba a que se cumprisen todas as decisións administrativas no reino.
- Á diplomacia, que establecía relacións ou acordos con outros reinos.

## Lectura facilitada

Verás as características da monarquía absoluta.

A persoa monarca concentraba os tres poderes:

- Lexislativo
- Executivo
- Xudicial

As monarquías absolutas desenvolvéronse a partir do século XVII (dezasete).

En Europa tiveron o seu máximo esplendor no século XVIII (dezaoito).

En Inglaterra había unha monarquía parlamentaria.

O rei compartía o poder co Parlamento.

Nas Provincias Unidas había unha república naval e comercial.

A relixión católica afirmaba que nas monarquías absolutas:

- O poder proviña de Deus
- As raíñas e os reis eran representantes de Deus na terra
- Atacar as raíñas e os reis era como atacar a Deus
- As raíñas e os reis só rendían contas a Deus
- As raíñas e os reis posuían o poder executivo, lexislativo e xudicial:
  - Dirixían o goberno e tomaban as decisións políticas
  - Xulgaban directamente a calquera persoa
  - As decisións políticas tomábanse no seu nome
  - As súas decisións eran lei
  - Podían facer coas leis o que quixesen
- As raíñas e os reis mantiñan o seu poder grazas:
  - Ao exército profesional que:
    - Controlaba o territorio
    - Facía cumprir as leis
  - Á nobreza privilexiada.
  - Ao clero, quen as xustificaba.
  - Ao funcionariado, que cumprían as súas ordes.
  - Á diplomacia, que establecía acordos con outros reinos.

## Audio

audio/mpeg

# Un rei que o ilumina todo!

## Sabías que Luís XIV...?

- Foi coñecido co alcume do "Rei Sol", porque escolleu o sol como símbolo do seu reinado.
- É o monarca que máis anos estivo nun trono; 72 anos e 4 meses, dous anos máis que a raíña inglesa Sabela II.
- Só se bañaba cando así o prescribía o médico. A hixiene non era moi habitual neses séculos.
- Recibía as visitas, en moitas ocasións, sentado no retrete.

## Audio

audio/mpeg

Páxina 6 de 24

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)